HIRAETH – Welcome to Innibos
Beelde in brons deur Ruhan Janse van Vuuren
“Hiraeth” is ŉ Walliese woord wat baie moedertaalsprekers aanvoer nie vertaal kan word nie. Dit kom neer op iets soos heimwee of die verlange na ŉ tuiste, ŉ plek, ŉ era en bes moontlik ŉ persoon. Dit is dié gevoel wat die Duitsers “Sehnsucht” noem en wat binne die sielkunde gebruik word as aanduiding van gedagtes en gevoelens oor aspekte van die lewe wat onvoltooid en onvolmaak is, en wat saamhang met ŉ hunkering na alternatiewe.
As kunstenaar is Ruhan Janse van Vuuren deeglik onder die indruk van die onvoltooidheid en onvolmaaktheid van die ondermaanse. En so is die “ideale” figuur en die perfek afgewerkte beeld nie wat hy in gedagte het nie. Wat hom fassineer is alternatiewe maniere om uitdrukking te gee aan die menslike figuur. Hy gebruik alledaagse mense as model, maar fokus op die imperfeksies en benadruk dit ook in sy beelde.
Dit is ŉ hele paar jaar al wat Janse van Vuuren eksperimenteer met opbou en aftakel. Soos wat hy sy beelde in was vaardig boetseer en opbou, is die aftakeling (soos was wat smelt in die son en kraak en bars en weer en wind) daarvan vir hom ewe belangrik.
Daarby benadruk hy dat die werk nie enig is nie. Die bronsbeelde is afgietsels en derhalwe laat hy die tekens daarvan. Nate word nie weggeslyp nie, onegaligheid word nie gepoets nie. Die onvoltooide, onvolmaakte en die sug na alternatiewe is wat seëvier in Janse van Vuuren se werk.
Janse van Vuuren het visuele kunste studeer aan die Tshwane-Universiteit vir Tegnologie en beeldhou onder leiding van Guy du Toit en Jan van der Merwe. Hy woon en werk in Pretoria en sy werk, wat heelwat opdragwerke insluit, is opgeneem in versamelings hier en in die buiteland.
Ruhan Janse van Vuuren is op Donderdag 27 Junie om 11:00 by die Kuns-oase, Nelspruit Laerskool, in gesprek met Johan Myburg oor dié uitstalling. Toegang is gratis.
Ruhan Janse van Vuuren, New Breed [Waiting 1], brons op Namibiese marmer, oplaag van 4